Ministerul Sănătăţii

ORDIN Nr. 171

din 17 februarie 2009

pentru aprobarea Metodologiei privind selecţia şi pregătirea prin rezidenţiat cu timp parţial în specialitatea medicină de familie, sesiunea 22 martie 2009
Publicat în: Monitorul Oficial Nr. 106 din 20 februarie 2009

    Având în vedere:

    - Referatul de aprobare al Direcţiei generale pentru politici de sănătate şi resurse umane nr. I.B./1.647 din 17 februarie 2009;

    - dispoziţiile alin. (4) al art. 3 din Ordonanţa Guvernului nr. 12/2008 privind organizarea şi finanţarea rezidenţiatului, cu modificările şi completările ulterioare,

    în temeiul Hotărârii Guvernului nr. 1.718/2008 privind organizarea şi funcţionarea Ministerului Sănătăţii, cu modificările ulterioare,

    ministrul sănătăţii emite următorul ordin:

    Art. 1 - Se aprobă Metodologia privind selecţia şi pregătirea prin rezidenţiat cu timp parţial în specialitatea medicină de familie, sesiunea 22 martie 2009, prevăzută în anexa care face parte integrantă din prezentul ordin.

    Art. 2 - La data intrării în vigoare a prezentului ordin se abrogă teza a doua a art. 20 din anexa la Ordinul ministrului sănătăţii publice nr. 918/2008 pentru aprobarea Metodologiei privind selecţia şi pregătirea prin rezidenţiat cu timp parţial în specialitatea medicină de familie, publicat în Monitorul Oficial al României, Partea I, nr. 366 din 13 mai 2008.

    Art. 3 - Direcţia generală pentru politici de sănătate şi resurse umane va duce la îndeplinire prevederile prezentului ordin.

    Art. 4 - Prezentul ordin se publică în Monitorul Oficial al României, Partea I.

Ministrul sănătăţii,

Ion Bazac

    Anexă
Ministerul Sănătăţii

METODOLOGIE
privind selecţia şi pregătirea prin rezidenţiat cu timp parţial în specialitatea medicină de familie, sesiunea 22 martie 2009
Publicată în: Monitorul Oficial Nr. 106 din 20 februarie 2009

    *) Notă importantă:

    Pentru aplicarea prezentei metodologii, a se vedea prevederile art. 20.

    Cap. I
    Dispoziţii generale

    Art. 1 - Ministerul Sănătăţii organizează test de selecţie de intrare în rezidenţiat cu timp parţial în specialitatea medicină de familie în a patra duminică a lunii martie. Selecţia se poate desfăşura în centrele universitare medicale Bucureşti, Cluj-Napoca, Craiova, Iaşi, Timişoara şi Târgu Mureş.

    Art. 2 - (1) Pentru organizarea testului de selecţie sunt desemnate o comisie comună centrală şi comisii comune zonale. Comisia comună centrală şi comisiile comune zonale sunt formate din reprezentanţi ai Ministerului Sănătăţii şi ai Ministerului Educaţiei, Cercetării şi Inovării.

    (2) Componenţa comisiei comune centrale şi preşedinţii comisiilor comune zonale se aprobă prin ordin comun al ministrului sănătăţii şi al ministrului educaţiei, cercetării şi inovării.

    Art. 3 - (1) Selecţia se desfăşoară sub forma unui test scris cu 10 întrebări, pe o durată de două ore.

    (2) Răspunsurile se notează cu note de la 1 la 10, fiind admişi cei care au obţinut minimum media 5.

    Cap. II
    Tematică, bibliografie, întrebări

    Art. 4 - Testul de selecţie se susţine după tematica şi bibliografia concursului de rezidenţiat, domeniul medicină, stabilite prin publicaţia de selecţie.

    Art. 5 - (1) Preşedintele comisiei comune centrale desemnează un grup de lucru care elaborează întrebările şi baremul de corectură. În grupul de lucru sunt nominalizate cadre didactice cu funcţie de predare de la disciplina medicină de familie, discipline medicale, chirurgicale, pediatrie şi un reprezentant al Colegiului Medicilor din România.

    (2) Grupul de lucru se întruneşte în dimineaţa zilei de desfăşurare a testului de selecţie, la ora 8,00, şi elaborează întrebările testului, care vor fi aceleaşi pentru toate centrele universitare. Preşedintele comisiei comune centrale transmite întrebările preşedinţilor comisiilor comune zonale, prin fax, începând cu ora 10,00. Testul de selecţie începe în toate sălile la ora 10,30.

    (3) Începând cu ora 10,30, grupul de lucru elaborează baremul de corectură pentru fiecare întrebare. Acesta va fi transmis prin fax preşedinţilor comisiilor comune zonale, începând cu ora 13,00.

    (4) Întreaga responsabilitate privind respectarea secretului întrebărilor până la ora 10,30, a desfăşurării testului şi a aplicării baremului de corectură revine preşedintelui comisiei comune zonale.

    Cap. III
    Înscrierea candidaţilor

    Art. 6 - La testul de selecţie se pot prezenta absolvenţii facultăţilor de medicină, promoţii anterioare anului 2005, medici de medicină generală cu drept de liberă practică.

    Art. 7 - (1) Înscrierile se fac la sediile direcţiilor de sănătate publică judeţene şi a municipiului Bucureşti, respectiv la ministerele cu reţea sanitară proprie, din momentul apariţiei în presă a publicaţiei de selecţie, şi se termină cu 25 de zile înaintea testului.

    (2) Publicaţia de selecţie cuprinde:

    a) data, locul şi ora desfăşurării testului;

    b) condiţii de participare;

    c) locul şi perioada de înscriere;

    d) tematica şi bibliografia testului de selecţie.

    Art. 8 - Dosarul de înscriere cuprinde:

    a) cererea de înscriere la selecţie, cu numele de familie, iniţiala tatălui şi toate prenumele înscrise în buletinul/cartea de identitate;

    b) fotocopia buletinului/cărţii de identitate sau a paşaportului (paginile din care reies numele şi prenumele candidatului, CNP-ul, precum şi data naşterii);

    c) copia legalizată a diplomei de licenţă de medic;

    d) copia xerox a certificatului de membru al Colegiului Medicilor;

    e) adeverinţă din care să reiasă locul actual de muncă sau declaraţie pe propria răspundere, în cazul în care nu sunt angajaţi;

    f) certificatul medical privind starea de sănătate, eliberat de unitatea sanitară desemnată de direcţia de sănătate publică judeţeană sau a municipiului Bucureşti, în care se precizează că este apt din punct de vedere medical (fizic şi neuropsihic) pentru exercitarea activităţii medicale;

    g) copie legalizată a actelor doveditoare (certificat de căsătorie etc.) prin care şi-a schimbat numele, dacă este cazul;

    h) chitanţa de plată a taxei de selecţie stabilite de Ministerul Sănătăţii; taxa se plăteşte în contul Centrului Naţional de Perfecţionare în Domeniul Sanitar Bucureşti şi acoperă cheltuielile de personal şi materiale pentru desfăşurarea selecţiei.

    Art. 9 - (1) După verificarea documentelor din dosare şi a condiţiilor de participare pentru fiecare candidat, direcţiile de sănătate publică, respectiv ministerele cu reţea sanitară proprie alcătuiesc o singură listă cu candidaţii, în ordinea alfabetică a numelor, care cuprinde următoarele rubrici:

    LEGENDĂ:

    DSP - direcţia de sănătate publică judeţeană sau a municipiului Bucureşti (se foloseşte indicativul auto, de exemplu: BZ pentru DSP Buzău, B pentru DSPM Bucureşti);

    UMF - Universitatea de Medicină şi Farmacie;

    Locul actual de muncă - pentru cei neîncadraţi se trece "FP" în rubrica "Unitatea", iar rubrica "Funcţia"se lasă necompletată;

    Observaţii privind starea de sănătate - se completează numai cu "Apt" sau "Inapt".

    (2) Întreaga responsabilitate a corectitudinii datelor înscrise în tabele aparţine direcţiilor de sănătate publică, respectiv ministerelor cu reţea sanitară proprie.

    (3) Listele sunt redactate, conform structurii prevăzute la alin. (1), într-un fişier Excel şi sunt transmise Centrului Naţional de Perfecţionare în Domeniul Sanitar Bucureşti (str. Bodeşti nr. 1, sectorul 2) prin e-mail la adresa rezidentiat@perfmed.ro , în termen de două zile de la terminarea înscrierilor, iar originalele sunt trimise prin Prioripost la adresa de mai sus, însoţite de dischetă.

    Art. 10 - (1) Centrul Naţional de Perfecţionare în Domeniul Sanitar Bucureşti redactează în ordine alfabetică lista finală a candidaţilor înscrişi la selecţie, după centralizarea şi verificarea tabelelor cu candidaţii înscrişi. Repartizarea candidaţilor pe săli se face în ordine alfabetică.

    (2) Candidaţii pot afla sala şi ora începerii probei de selecţie cu 3 zile înainte de susţinerea probei, consultând site-ul www.rezidentiat.info.

    (3) Cu cel puţin 24 de ore înainte de selecţie, la fiecare sală, se afişează lista candidaţilor repartizaţi în sala respectivă.

    Cap. IV
    Desfăşurarea testului

    Art. 11 - (1) Testul se desfăşoară în ziua anunţată prin publicaţia de selecţie.

    (2) În dimineaţa zilei de selecţie, la ora 8,30, şeful de sală şi supraveghetorii lipesc în dreptul fiecărui loc din sală o legitimaţie de bancă cu numărul de ordine al candidatului respectiv, număr corespunzător celui aflat în listele candidaţilor.

    (3) Începând cu ora 9,00 candidaţii pot intra în sala în care au fost repartizaţi. La intrare se legitimează în faţa şefului de sală cu buletinul/cartea de identitate sau paşaportul, documente ce trebuie să fie în termen de valabilitate. Cei fără un astfel de document valabil nu sunt primiţi în sala de testare.

    Art. 12 - (1) Candidaţii se aşază în sală în ordine alfabetică, conform listelor finale afişate, cu excepţia perechilor soţ-soţie, fraţi-surori, care au obligaţia, sub sancţiunea anulării lucrării, să semnaleze şefului de sală aceste situaţii, pentru a putea fi aşezaţi separat. Candidaţii aflaţi în sală pot declara, sub semnătură, situaţiile menţionate mai sus. Fiecare candidat se aşază la locul indicat prin legitimaţia de bancă. Candidaţii ocupă numai locurile indicate de organizatori şi nu au voie să le schimbe între ei. În cazul în care locul desemnat iniţial nu este corespunzător, candidatul poate fi mutat pe un loc disponibil, dar numai la indicaţia şefului de sală.

    (2) Candidaţii sunt aşezaţi în sală în aşa fel încât să rămână cel puţin un loc liber între 2 candidaţi.

    (3) În prezenţa tuturor candidaţilor, şefii de sală citesc instrucţiunile privind modul de desfăşurare a testului.

    Art. 13 - (1) Începând cu ora 9,30 se împart candidaţilor caietele pentru răspuns, precum şi pixuri cu pastă albastră.

    (2) Candidaţii nu au voie să păstreze cărţi sau alte materiale informative. Materialele documentare sunt depozitate într-un colţ al sălii, unde candidaţii nu au acces până la terminarea testului de selecţie.

    (3) Secretizarea caietelor se face de fiecare candidat, prin introducerea unui bilet ce conţine datele de identificare (nume, prenume, seria şi numărul buletinului/cărţii de identitate sau paşaportului) în plicul situat în partea interioară a coperţii.

    (4) Înainte de introducerea biletului în plic, şeful de sală verifică datele înscrise pe acesta, apoi lipeşte plicul şi aplică ştampila stabilită de comisia comună centrală, astfel încât să cuprindă şi o porţiune din afara plicului. Totodată, preşedintele comisiei îşi pune semnătura deasupra ştampilei. Candidaţii care nu sunt prezenţi în sală în momentul dictării întrebărilor nu mai au acces în sală.

    (5) Cele 10 subiecte stabilite de comisie sunt dictate candidaţilor, iar aceştia le vor scrie la începutul fiecărei foi.

    (6) Terminarea enunţării ultimului subiect corespunde cu ora începerii probei, oră ce va fi trecută pe tablă alături de ora terminării probei.

    (7) Timpul acordat pentru testul de selecţie este de 2 ore. În prima jumătate de oră de la începerea testului niciun candidat sau membru al comisiei nu va părăsi sala.

    (8) În timpul testului candidaţii nu au voie să consulte niciun fel de materiale, să discute cu ceilalţi candidaţi, să copieze sau să aibă asupra lor aparatură electronică de comunicare. Încălcarea disciplinei duce la eliminarea din selecţie a candidaţilor vinovaţi, comisia întocmind în acest sens un proces-verbal.

    (9) Candidaţii folosesc numai pixuri cu pastă albastră, altă culoare constituind semn distinctiv ce poate duce la identificarea candidatului, nerespectarea ducând la anularea testului.

    (10) În situaţii excepţionale, candidaţii pot schimba primul caiet de teză, care însă va fi anulat.

    (11) La terminarea testului candidaţii predau şefului de sală, sub semnătură, caietul de test. La sfârşitul celor două ore, caietele se strâng, se numără şi se sigilează în prezenţa întregii comisii şi a 2 candidaţi care vor semna alături de comisie pe pachetul respectiv. Caietele anulate şi nefolosite se vor împacheta separat.

    (12) Candidaţii absenţi şi cei care se retrag sunt menţionaţi ca atare în procesul-verbal (nominal). Cei care se retrag predau caietul de teză sub semnătură şi pot părăsi sala doar după expirarea primelor 30 de minute de la începerea testului de selecţie. Şeful de sală scrie pe caietul lor "Retras din selecţie". Aceste caiete sunt preluate, constituind documente pe baza cărora, în lista finală, pentru candidatul care s-a retras, se face menţiunea "Retras din selecţie". După părăsirea sălii, niciunui candidat nu îi mai este permisă revenirea (pe perioada desfăşurării probei) pentru niciun motiv, cu excepţia situaţiei în care un candidat are necesităţi fiziologice, caz în care este însoţit de 2 supraveghetori şi poate lipsi din sală maximum 10 minute. Timpul absenţei din sală nu prelungeşte durata testului pentru candidatul respectiv.

    (13) Caietele de teză bune de corectat se predau de către candidaţi, sub semnătură, şefului de sală. Caietele anulate şi nefolosite se vor împacheta separat. Şeful de sală va întocmi un proces-verbal care va cuprinde numărul de candidaţi prezenţi, numărul absenţilor, numărul caietelor primite, folosite, anulate şi rămase nefolosite şi care va fi semnat de toţi membrii comisiei. Pachetele sigilate cu caiete de teză vor fi păstrate într-o cameră în condiţii de securitate, unde nu vor avea acces decât membrii comisiei de corectură.

    Cap. V
    Notarea candidaţilor 

    Art. 14 - (1) Pentru corectarea răspunsurilor, preşedintele comisiei comune zonale desemnează comisii de corectură (o comisie la 50 de candidaţi), având următoarea componenţă: un preşedinte, cadru didactic cu funcţie de predare de la disciplina medicină de familie, specialităţi medicale sau chirurgicale, 2 membrii, medici primari în medicină internă/medicină de familie, dintre care unul propus de colegiul medicilor teritorial, şi un secretar.

    (2) Corectura testului de selecţie se face conform baremului transmis de comisia comună centrală, în termen de două săptămâni. Preşedintele şi membrii comisiei vor acorda pentru fiecare întrebare note de la 1 la 10, nota pentru fiecare întrebare rezultând din media celor 3 notări. Media generală se calculează numai cu două zecimale. Se consideră admis candidatul care a obţinut nota finală cel puţin 5 (cinci) la testul de selecţie.

    (3) Deschiderea tezelor se face la o dată ce va fi afişată din timp de fiecare comisie de corectură, pentru a da posibilitatea candidaţilor să participe la această operaţiune.

    (4) După afişarea rezultatelor testului de selecţie, comisia de corectură aşteaptă timp de o oră eventualele contestaţii, la care va trebui să răspundă în scris candidatului prin reverificarea tezei în termen de 24 de ore. În cazul în care contestaţiile se referă la modul de alcătuire a întrebărilor sau a baremului de corectură, acestea vor fi înaintate comisiei comune zonale. Aceasta le grupează tematic şi le transmite comisiei comune centrale de rezidenţiat, care va da răspunsul în termen de 72 de ore.

    Cap. VI
    Clasificarea candidaţilor 

    Art. 15 - (1) După soluţionarea contestaţiilor, secretarul comisiei de corectură întocmeşte catalogul testului cu nota obţinută de fiecare candidat, catalog pe care îl afişează la sediul comisiei.

    (2) Comisia comună zonală întocmeşte catalogul definitiv pe baza cataloagelor de la comisiile de corectură.

    (3) Preşedinţii comisiilor comune zonale transmit Centrului Naţional de Perfecţionare în Domeniul Sanitar Bucureşti, în termen de 3 zile de la finalizarea selecţiei, următoarele materiale:

    - catalogul definitiv, cu semnătura şi parafa membrilor comisiei;

    - procesele-verbale referitoare la modul de desfăşurare a selecţiei;

    - lista membrilor comisiilor de corectură, şefilor de sală şi supraveghetorilor, cu menţionarea timpului de activitate prestat pe foaia de pontaj, pe zile şi ore, astfel:

    - timpul efectiv necesar pentru organizarea şi desfăşurarea probei scrise = 2 ore;

    - timpul efectiv necesar pentru corectarea probei scrise = 1 oră/candidat;

    - timpul efectiv necesar pentru calcularea mediilor şi alcătuirea cataloagelor = 2 ore;

    - contracte individuale de muncă (un exemplar) completate la cap. I poz. 2 cu datele personale ale membrilor comisiilor, însoţite de fotocopie de pe actul de identitate al fiecărui membru din comisie.

    (4) Caietele testelor de selecţie se păstrează în arhiva direcţiilor de sănătate publică timp de un an.

    Cap. VII
    Probleme de organizare 

    Art. 16 - Pentru buna desfăşurare a testului de selecţie se stabilesc grupuri de lucru pentru îndeplinirea următoarelor activităţi:

    a) publicarea metodologiei de desfăşurare a testului - coordonator este preşedintele comisiei comune centrale;

    b) rezolvarea problemelor financiare (propunere cuantum taxă şi încasare, cheltuieli pentru chiria sălilor, materiale, plata personalului implicat în organizarea şi desfăşurarea testului de selecţie etc.) - responsabil este Centrul Naţional de Perfecţionare în Domeniul Sanitar Bucureşti;

    c) închirierea sălilor, prezentarea unui tabel cu locul, numele şi capacitatea fiecărei săli, având grija să rămână în fiecare sală 1 - 3 locuri libere (în funcţie de capacitatea sălii), şi verificarea cu o săptămână înainte a condiţiilor de lucru în sala respectivă (lumină, aerisire, scaune etc.) - responsabil este preşedintele comisiei comune zonale;

    d) centralizarea de la DSP-uri a listelor cu candidaţii înscrişi la testul de selecţie şi transmiterea acestora comisiilor comune zonale - responsabil este Centrul Naţional de Perfecţionare în Domeniul Sanitar Bucureşti;

    e) asigurarea materialelor necesare întregii sesiuni (caiete de test, hârtie, pixuri de culoare albastră şi roşie, hârtie de împachetat, sfoară, ştampile, etichete autocolante, post-it, saci etc.) - responsabil este Centrul Naţional de Perfecţionare în Domeniul Sanitar Bucureşti;

    f) organizarea supravegherii testului - responsabil este preşedintele comisiei comune zonale:

    - solicitarea prin UMF-uri şi DSP-uri a unui număr suficient de supraveghetori (un supraveghetor la 20 de candidaţi, cu un minim de 3 persoane pentru o sală);

    - desemnarea şefilor de sală şi a supraveghetorilor;

    - instruirea acestora cu o săptămână înaintea testului de selecţie;

    g) întocmirea şi tipărirea listelor cu candidaţi, a legitimaţiilor de bancă şi împărţirea candidaţilor pe săli, în funcţie de capacitatea fiecăreia, afişarea acestora - responsabili sunt preşedinţii comisiilor comune zonale;

    h) elaborarea şi tipărirea instrucţiunilor pentru şefii de clădire, de sală, supraveghetori şi candidaţi - coordonator este preşedintele comisiei comune centrale;

    i) elaborarea şi tipărirea documentelor: procese-verbale pentru şefii de sală, de predare-primire a sacilor cu caiete de teză şi de predare-primire la sfârşitul testului de selecţie a caietelor nefolosite către comisiile comune zonale; procese-verbale privind derularea testului, completate şi semnate de şefii de sală şi de supraveghetori - responsabil este Centrul Naţional de Perfecţionare în Domeniul Sanitar Bucureşti;

    j) stabilirea baremului de corectare - responsabilă este comisia comună centrală;

    k) pregătirea pentru corectură - responsabil este preşedintele comisiei comune zonale;

    l) stabilirea clasificărilor finale în ordinea descrescătoare a notelor - responsabil este preşedintele comisiei comune zonale;

    m) afişarea rezultatelor finale - responsabil este preşedintele comisiei comune centrale;

    n) toate informaţiile nesecrete legate de selecţie (distribuţia pe săli a candidaţilor, locul de afişare a acestor date, instrucţiuni pentru candidaţi, punctaje obţinute, cataloagele finale în ordinea clasificării etc.) se publică pe www.rezidentiat.info - responsabil este Centrul Naţional de Perfecţionare în Domeniul Sanitar Bucureşti.

    Art. 17 - Materialele necesare testului, achiziţionate de Centrul Naţional de Perfecţionare în Domeniul Sanitar Bucureşti, se trimit comisiilor comune zonale cu cel puţin două săptămâni înainte de susţinerea testului de selecţie.

    Art. 18 - (1) Pregătirea materialelor necesare desfăşurării testului presupune realizarea caietelor pentru răspuns şi pregătirea sacilor cu materiale.

    (2) Caietele pentru răspuns se tipăresc cu cel puţin 3 săptămâni înainte de susţinerea testului, plus o rezervă de 10%.

    (3) Pregătirea sacilor pentru săli conţinând toate materialele necesare se face de către comisiile comune zonale, în săptămâna premergătoare testului de selecţie. Fiecare sac cuprinde următoarele materiale:

    - colete cu caiete pentru răspuns; numărul caietelor ( + 10%);

    - pixuri albastre pentru răspuns;

    - bandă adezivă;

    - sfoară;

    - hârtie de împachetat.

    Sacii cu materialele nesecrete sigilaţi sunt depozitaţi la sediile comisiilor comune zonale cu două zile înainte de concurs.

    Cap. VIII
    Pregătirea prin rezidenţiat cu timp parţial 

    Art. 19 - (1) Medicii confirmaţi ca rezidenţi de medicină de familie cu timp parţial efectuează pregătire minimum 3 zile pe săptămână, durata maximă de parcurgere a stagiilor prevăzute în curriculă fiind de 5 ani, în unităţi sanitare acreditate pentru specialitatea medicină de familie.

    (2) Alegerea unităţii sanitare de pregătire se face prin audioconferinţă, în a treia duminică a lunii mai a anului 2009. Prezentarea la stagii se va face începând cu data de 1 iunie 2009.

    (3) Efectuarea integrală a stagiilor de pregătire este certificată de către îndrumătorii de stagii şi managerul unităţii sanitare respective. Efectuarea şi finalizarea modulelor de pregătire se fac cu respectarea prevederilor Ordinului ministrului sănătăţii publice şi al ministrului educaţiei, cercetării şi tineretului nr. 1.141/1.386/2007 privind modul de efectuare a pregătirii prin rezidenţiat în specialităţile prevăzute de Nomenclatorul specialităţilor medicale, medico-dentare şi farmaceutice pentru reţeaua de asistenţă medicală, publicat în Monitorul Oficial al României, Partea I, nr. 671 din 1 octombrie 2007.

    (4) După parcurgerea integrală a curriculei de pregătire, rezidenţii în specialitatea medicină de familie susţin examenul de medic specialist, în sesiunile organizate de Ministerul Sănătăţii, cu respectarea metodologiei desfăşurării examenului de specialist.

    Cap. IX
    Dispoziţii finale 

    Art. 20 - Prezenta metodologie se aplică în anul 2009.

_____________
